În contextul pandemiei COVID-19 în România, aproape întregul sezon fotbalistic din România 2020-2021 (Liga I 2020-2021, Cupa României 2020-2021) s-a disputat fără spectatori. Deoarece România organizează Campionatul European de Fotbal 2020, unde accesul spectatorilor va fi de 25% din capacitatea stadionului, au fost nevoie de proiecte pilot, de revenirea graduală în arene, iar unul dintre ele este finala Cupei României. Astfel, s-a decis ca 25% din capacitatea stadionului Ilie Oană (3.750 din 15.000) să poată fi ocupată de spectatori. Inițial, accesul spectatorilor a fost condiționat de vaccinarea împotriva virusului SARS-CoV-2. Ulterior, s-a decis că spectatorii pot veni pe stadion dacă îndeplinesc una din cele trei condiții: persoana este vaccinată împotriva virusului SARS-CoV-2; persoana se află în perioada cuprinsă între a 15 și a 90 a zi ulterioară confirmării infectării cu SARS-CoV-2 sau persoana prezintă rezultatul unui test RT-PCR nu mai vechi de 72 de ore. Aproximativ 1.500 de spectatori au fost prezenți pe stadion.